**Uvod v Python (nadaljevanje)**

**Izpisovanje**

Izpisovanju je namenjena funkcija print, ki ji za parametre naštejemo izraze, katerih vrednosti želimo izpisati. Funkcija med izpisane vrednosti izpiše še po en presledek, na koncu pa skoči v novo vrsto. Če funkcijo pokličemo brez parametrov, samo skoči v novo vrsto. Ločilo, ki ga funkcija izpisuje med izpisane vrednosti, lahko spremenimo z dodatnim poimenovanim parametrom sep. Če ga nastavimo na prazen niz, bo funkcija vrednosti izrazov izpisala stisnjeno skupaj.

* print(2 + 3, 6, 8 / 3)
* print('Rešil je', n, 'nalog.')
* print('a', 'b', 'c', 'd', sep='--')
* print('a', 'b', 'c', 'd', sep='')
* print()

**Funkcije, ki ne vračajo ničesar**

Če na koncu funkcije ne napišemo stavka return, funkcija ne bo vrnila ničesar (bolj natančno: vrnila bo vrednost None). Takšne funkcije bomo uporabljali pretežno za izpisovanje.

**Funkcije, ki vračajo več rezultatov**

S stavkom return lahko funkcija vrne tudi več rezultatov. Vrednosti, ki jih želimo vrniti samo naštejemo za besedo return (ločimo jih z vejicami). Če smo čisto natančni, Python iz podanih vrednosti sestavi nabor (posebna vrsta seznama) in ga vrne kot eno samo vrednost.

**Klic funkcije iz drugih funkcij**

Iz svoje funkcije smo že klicali vgrajene matematične funkcije. Na podoben način lahko pokličemo tudi katerokoli od svojih funkcij.

**Primeri**

1. Sestavi funkcijo, ki izpiše, katera je največja izmed danih treh vrednosti.
2. Sestavi funkcijo, ki točko v ravnini iz polarnih koordinat pretvori v kartezicne.
3. Sestavi funkcijo, ki točko v ravnini iz kartezičnih koordinat pretvori v polarne.
4. Sestavi funkcijo, ki izračuna in vrne razdaljo med dvema točkama v ravnini. Točki sta podani s kartezičnimi koordinatami.
5. Sestavi funkcijo, ki izračuna in vrne razdaljo med dvema točkama v ravnini. Točki sta podani s polarnimi koordinatami. Uporabi prejšnje funkcije.